3 zamas wat moor, swaar gevonnis | Netwerk24
3 zamas wat moor, swaar gevonnis
Deur Jana Smit 25 Oktober 2020 00:51
Ondersoekers na onwettige mynbedrywighede het tien jaar lank gewerk om bewyse in te samel teen 'n berugte Vrystaatse rampokker wat die afgelope week saam met nog twee mans lewenslank tronk toe gestuur is.
Eric David Dumisani Ndlovu (48) oftewel David One Eye, 'n gevreesde Goudveldse smokkelbaas, is saam met Lefoso Makena Mosia (27) en Molefi Michael Mahloane (56) in die rondgaande hooggeregshof in Virginia gevonnis vir die moord op Mahlomola Pin Mokoena (34). Hulle is in Julie skuldig bevind.
David "One Eye" Ndlovu
Die oorspronklike ondersoekbeampte in die saak is vroeër ook tronk toe gestuur weens meineed en regsverydeling.
Mokoena was ook 'n zama-zama en Ndlovu se handlanger. Ndlovu het hom in Julie 2017 tereggestel oor geld vir goud wat Mokoena hom glo geskuld het.
Luidens regter Abe Mathebula se uitspraak het Ndlovu vir Mokoena na die begraafplaas in Odendaalsrus naby Welkom gelok, waar hy doodgeskiet is.
Ndlovu se alibi vir die dag van die moord was dat hy by sy ma se huis na 'n regstreekse TV-uitsending van 'n krieketwedstryd (in 'n tuisreeks) tussen Suid-Afrika en Engeland gekyk het voordat hy huis toe is, waar hy volgens hom vir sy familie gekook en skottelgoed gewas voordat hy gaan slaap het. Die hof het uitgewys die Protea-krieketspan was dié dag op 'n oorsese toer. Die hof het ook Mosia en Mahloane se alibi's verwerp.
'n Lid van die ondersoekspan, 'n deskundige oor goudsindikate, het in die hof getuig, maar word weens die sensitiewe aard van sy werk nie geïdentifiseer nie. Hy het getuig dat Ndlovu nie skroom om sy teenstanders – ander sindikaatleiers – van kant te maak nie.
Hy het Ndlovu in die hof as die "skrikwekkendste goudsindikaatleier in die Goudveld" beskryf. Ndlovu het gedreig om dié man te laat vermoor en selfs 'n losprys van R1 miljoen op sy lewe uitgeloof.
Hoewel Ndlovu nou eers aan moord skuldig bevind is, is talle polisielede, informante en veiligheidswagte oortuig dat hy voorheen al gemoor het.